ባለሥልጣኑ የመንገድ ትራፊክ አደጋን ለመቀነስ ከባለድርሻ አካላት ጋር ውይይት አደረገ
የፌዴራል ትራንስፖርት ባለስልጣን ከትምህርት ሚኒስቴር ጋር በመተባበር የመንገድ ትራፊክ አደጋን ለመቀነስ በትምህርት ቤቶች ላይ ሊሰሩ ስለሚገባቸው ጉዳዮች ከባለድርሻ አካላት ጋር ውይይት አካሂዷል፡፡በውይይት መድረኩ ከክልልና ከተማ አስተዳደር ትራንስፖርት ቢሮዎች ከትምህርት ቢሮዎች ከትራፊክና ከማህበረሰብ አቀፍ ፖሊሶች የተውጣጡ አካላት ተሳታፊ ሆነዋል፡፡በውይይት መድረኩ ላይ እንደተገለጸው በኢትዮጵያ ባለፉት 5 አመታት ውስጥ እድሜያቸው ከ18 እስከ 30 ያሉ ወጣቶች የትራፊክ አደጋን በማድረስ ቀዳሚዎቹ ሆነው የተመዘገቡ ሲሆን እድሜያቸው ከ14 እስከ 30 አመት ያሉ ወጣቶች ደግሞ በትራፊክ አደጋ ሳቢያ ህይወታቸውን የሚያጡ ናቸው ተብሏል ፡፡የፌዴራል ትራንስፖርት ባለስልጣን ዋና ዳይሬክተር አቶ ካሳሁን ኃይለማርያም በውይይቱ ላይ እንደተናገሩት የትራፊክ አደጋ የሚያደርሰውን ጉዳት ለመቀነስ ከህጻን ጀምሮ ዜጎችን ማስተማር ይገባል፡፡  የትራፊክ  አደጋውን ለመቀነስም ባለድርሻ አካላት በቅንጅት መስራት እንደሚጠበቅባቸው ተናግረዋል፡፡የመንገድ ደህንነት ትምህርት በስርዓት ትምህርት ውስጥ ተካቶ ሊሰጥ እንደሚገባም በመድረኩ ላይ ተነስቷል  ዋልታሚዲያና ኮሚኒኬሽን ኮርፖሬት ዘግቧል፡፡